
Istoria presei româneşti 


Istoria presei româneşti nu poate fi privită ca un segment în sine, a cărui existență s-a 
desfăşurat paralel cu viaţa societăţii, ci ca o parte componentă a acesteia. 

Perspectiva noastră asupra trecutului presei, îmbină principiile lungii durate, a 
metamorfozei şi a interferenţelor. Şi aceasta pentru că presa a prevestit şi a reflectat mişcările 
tectonice interne şi externe ce-au privit societatea românească şi lumea din afară, dar şi 
nenumăratele fapte diverse care constituie în bine şi în rău cotidianul cititorului, a afirmat 
principii care s-au aflat în sensul mersului înainte al istoriei, al civilizaţiei ce trebuie să 
cuprindă toate structurile ţării noastre, dar a combătut formele spectaculoase, strălucitoare 
care s-au dovedit lipsite de aderenţă cu fondul naţional. Presa a demascat tot ce a însemnat 
deviere de la normele morale, oricine ar fi fost autorul lor, dar nu o dată a trecut din naivitate 
sau din interes de partea autorilor acestor fapte. A dovedit neînfricare în apărarea unor 
principii, înfruntând pericole, punând în joc totul, dar s-a şi grăbit să îmbrăţişeze şi să salute 
noile întocmiri chiar când acestea erau la antipod una față de cealaltă, adică trecerea de la o zi 
la alta de la democraţie la dictatură şi de la dictatură la democraţie. Presa a fost receptaculul 
vieții trepidante sau stagnante a societății româneşti, a avut rolul esenţial în informarea, dar şi 
în dezinformarea cititorilor, a contribuit la formarea, dar şi la manipularea opiniei publice. A 
fost un factor colectiv de conştiinţă, în ciuda abaterilor de la normele morale a unora dintre 
reprezentanţii ei, care clamau aceste principii. Dar mai presus de aceste sinuozități de 
atitudine, a trecerilor dintr-o tabără în alta, a schimbărilor de opinie în funcție de mutaţiile 
puterii, în paginile presei a fost ţinut treaz spiritul de veghe a unei societăți față de cei ce au 
avut în mâinile lor pârghiile de conducere esenţiale, ca şi față de ci care se aflau pe diferitele 
trepte ale exercitării unui mandat permanent sau temporar. 

O privire lucidă asupra istoriei presei româneşti trebuie să țină seama de doi factori: 
reflectarea clipei, a evenimentului care s-a petrecut odinioară sau se desfăşoară în prezent, 


priveşte existenţa cotidiană a cititorului sau răspunde curiozității sale — nu o dată nesănătoasă 


— şi dezbaterea căilor pe care, pe termen lung sau imediat, mergea sau trebuia să meargă 
societatea românească. 

Presa n-a avut la noi doar menirea de a cenzura şi a dezvălui relele sociale, de a smulge 
măştile ipocriziei, demagogiei, de a releva sordidul. În egală măsură presa, fie cotidiană ori 
săptămânală, lunară, fie politică, socială, culturală, apărând în Capitală (două decenii în 
capitalele Țărilor Româneşti, Bucureşti şi laşi), în oraşele de provincie sau, până în 1918, în 
afara hotarelor administrative ale țării — a avut un covârşitor rol constructiv, de afirmare a 
unor principii ce aveau în vedere viitorul, dezvoltarea ideilor menite să configureze structurile 
societății româneşti. De aceea o istorie a presei româneşti într-o viziune modernă, totală, nu 
poate fi privită ca un fenomen în sine, ca o suită de apariții şi disparitii, reflectând luptele 
partidelor politice sau dictatul unor regimuri totalitare. 

Aceasta pentru că istoria presei noastre reprezintă, înainte de toate, o istorie a ideilor, a 
curentelor care s-au manifestat în societatea românească şi i-au înrâurit mersul. 

Configuraţia presei noastre a fost modelată încă de la începuturile ei de prezenţa unor 
intelectuali precum cei doi ctitori, Gh. Asachi şi Ion Heliade Rădulescu, şi simultan, de 
personalitatea proteică a lui Mihail Kogălniceanu, primul mare ziarist român. Fără sincope, 
acestor trei le-au urmat B.P. Hasdeu, Titu Maiorescu, Mihail Eminescu, N. Iorga, C. 
Rădulescu-Motru, G. Călinescu, Nae Ionescu, alături de scriitori a căror operă a rămas o 
referință perenă, precum I.L. Caragiale, Tudor Arghezi, Cezar Petrescu, Gib. Mihăescu, 
Nichifor Crainic, lon Vinea, Perpessicius, etc. Din generația care s-a afirmat în anii dintre cele 
două războaie, Mircea Eliade, C. Noica, Petru Comarnescu, Mircea Vulcănescu, Eugen 
Ionescu sunt exemplele cele mai sesizante ale unei pasiuni ziaristice prezente chiar de la 
începuturi, preludând sau însoţind în unele cazuri operele lor reprezentative. 

Prezenţa acestor creatori, continuă sau desfăşurată pe mai lungi perioade de timp, cu o 
anume frecvență în paginile cotidienelor, săptămânalelor sau lunarelor, a conferit presei 
noastre o altitudine intelectuală şi o permanență mai presus de faptul cotidian, înscriind-o pe 
spirala duratei. Ceea ce a dominat multă vreme mentalul colectiv a fost efemeritatea actului 
ziaristic, repede eliminat de evenimentul apărut în orele următoarele. 

În ultimul său interviu, unul din cei mai de seamă creatori ai secolului XX, prozatorul 
Norman Mailer, făcea această disrtincţie între ziarist şi romancier’: „Există un avantaj pe care 
romancierul îl are asupra ziaristului, oricât de bun ar fi acesta din urmă: are timpul de partea 
lui; nimic nu-l grăbeşte. Pentru mine totul este mască; umbre şi lumini mişcătoare, 


mincinoase. Ce e un fapt? întreabă ziaristul. O ficțiune, răspunde romancierul. Un fapt se 

fărâmiţează asemenea unei bucăţi de lemn vechi, se mânuieşte, se întoarce. Realitatea, chiar 
ca reporter nu cred în ea. Imaginaţia îți dă posibiltatea să creezi la un nivel de puritate pe care 
faptul concret nu ţi-l permite.” Această servitute a ziaristului care n-are timpul de partea lui şi 
îl obligă pe cel ce mânuieşte condeiul în fiecare zi să scrie imediat despre orice subiect, să se 
pronunţe instantaneu, să dea o judecată nu numai asupra faptului care se consumă sub ochii 
lui, ci şi asupra cauzelor şi a consecințelor apropiate sau asupra celor care privesc viaţa 
socială şi politică, istoria, mişcarea ideilor contemporane. Uneori — înainte de a ajunge la 
demnități statale — oameni de cultură au ilustrat şi au fost chiar ctitorii unor genuri moderne în 
ziaristică. Este semnificativ cazul lui I.G. Duca: acesta aduce cronica externă” la nivelul unei 
serioase analize pluridisciplinare, în primul deceniu al secolului XX. A rămâne doar la 
enumerarea publicaţiilor, a celor ce le-au condus şi au format redacţia, nu înseamnă a scrie o 
istorie a presei româneşti. De aceea vrem să punem în evidență câteva din liniile directoare 
care au configurat existenţa acesteia. Desigur, nu numai enciclopediştii amintiți au contribuit 
la această caracteristică a presei. 

Presa românească a cunoscut un număr impresionant de ziarişti profesionişti, care s-au 
dedicat scrisului cotidian: Gheorghe Bariț, Alexandru Beldiman, loan Nădejde, Gh. Panu, C. 
Bacalbaşa, Pamfil Șeicaru, C. Graur, B, Brănişteanu, Grigore Gafencu, N. Carandino, 
Romulus Şeişanu, Tudor Teodorescu-Branişte, Ghiţă Ionescu, Dem Theodorescu, C.A. 
Rosetti? etc., iar în ceea ce priveşte reportajul, F. Brunea-Fox. 

Unii dintre ei aveau înzestrări native, un temperament de luptător, oameni pentru care 
arena publică era locul privilegiat al existenţei lor. Cei mai mulți posedau o cultură generală 
care depăşea cu mult orizontul studiilor lor superioare — în general facultatea de drept — prin 
lecturi îndreptate către toate orizonturile. De aceea comentariul, indiferent că era politic, 
social, intern sau extern capătă la noi, mai ales începând din primul deceniu al secolului XX, 
valenţe care îl fac să se înscrie dincolo de fluxul cotidianului, să constituie o analiză 
pluridisciplinară, o explicare a fenomenelor care au generat faptele respective sau pe care 
acestea le-au provocat şi le-au influenţat. 

În sfârşit, cea de-a treia structură a celor care au ilustrat paginile presei noastre este 
reprezentată de specialişti, de cei s-au ilustrat într-un domeniu anume, dar nu s-au limitat doar 
la studii, compoziţii, cercetări ştiinţifice, interpretări, ci au fost deopotrivă cronicari, eseişti. 
Aceştia sunt muzicieni precum Mihail Jora, Alfred Alessandrescu, Cella Delavrancea, Virgil 


Gheorghiu, C.C. Nottara, artişti plastici ca N. N. Tonitza, Francisc Șirato, O. Han, oameni de 


? Vezi I.G. Duca, Lumea la început de veac, Editura Eminescu, 1994. 
3 Unii dintre ei au scris, paralel cu articolul de ziar, şi literatură, dar, cu câteva excepții, aceasta nu s-a ridicat la 
nivelul prestaţiei lor jurnalistice. 


ştiinţă ca S. Irimescu, Octav Onicescu, Eugen Anghelescu, dramaturgi ca Victor Ion Popa, 
George Mihail-Zamfirescu, Victor Eftimiu, Al. Kirițescu. După primul război mondial, critica 
de specialitate se profesionalizează, astfel încât nu numai săptămânalele sau lunarele vor 
găzdui rubrici permanente încredințate aceluiaşi colaborator, ci şi presa cotidiană va chema în 
paginile ei nume care se dedică integral unui anumit domeniu cultural. Acum, indiferent de 
format, de structură şi de profil apar cronicile care urmăresc fenomenul cultural, iar critica 
devine o parte componentă a domeniului de creaţie respectiv. Şi vom cita aici pe 
G. Călinescu, Şerban Cioculescu, E. Lovinescu, Pompiliu Constantinescu, Vladimir Streinu, 
Perpessicius pe tărâmul criticii literare; G. Oprescu, Oscar Walter Cisek, Aurel D. Broşteanu, 
Al. Busuioceanu, Petru Comarnescu, critici de artă; G. Breazul, Emanoil Ciomac cronicari 
muzicali; Ion I. Cantacuzino, D.I. Suchianu critici de film; Ion Marin Sadoveanu, Alice 
Voinescu, Tudor Şoimaru, pe tărâmul teatrului. Domeniile nu erau net delimitate. Unii din cei 
amintiţi, Petru Comarnescu, C. Noica, Mircea Vulcănescu, Mircea Eliade, dar şi alții 
practicau o critică multiformă şi îmbrăţişau în special eseistica, gen care capătă o pondere 
semnificativă în paginile presei interbelice. 

Nu trebuie omis nici faptul că progresul presei noastre a fost direct legat de introducerea 
noilor tehnologii care au îmbogățit şi au redus distanța dintre consumarea unui fapt şi 
transmiterea evenimentului, precum şi a utilajelor moderne de tipărire care au micşorat timpul 
de imprimare şi au conferit o mai mare atractivitate publicațiilor respective, datorită unei 
calități grafice superioare. Chiar peisajul urbanistic şi arhitectonic al Capitalei României s-a 
îmbogăţit cu trei edificii construite de ziare şi pentru ziare: Adevărul, Curentul şi Universul. 

Istoria presei româneşti a avut un drum ascendent doar un secol, între 1838, data 
apariției primelor ziare româneşti şi 1938, când începe seria suprimării publicaţiilor — 
Adevărul şi Dimineaţa în primul rând — de către regimul autoritar al Regelui Carol II. 

Tributară unei imagini vetuste, de esență proletcultistă, privind societatea românească 
interbelică, se omitea intenționat după 1948 din istoria presei, a culturii noastre în general, 
perioada celui de-al doilea război mondial. Şi aceasta deoarece ne aflasem timp de mai bine 
de trei ani — 22 iunie 1941-23 august 1944 - în război împotriva Uniunii Sovietice, în ceea ce 
s-a numit atunci „războiul sfânt”. Război susținut, glorificat, de toată presa, de Radio, supuse 
cenzurii militare şi normativului oficial“. Dar paginile care reflectau mişcarea cărţilor, a 
spectacolelor, şantierul cultural, viața academică, rămâneau practic neştirbite, continuând 
liniile directoare ale spiritualității interbelice. Paradoxal, acolo unde ne-am aştepta mai puțin 


şi anume, pe tărâmul cronicii externe sau a cronicii războiului, cum s-a numit la un moment 

dat, a editorialului, s-au afirmat şi nu numai „printre rânduri”, puncte de vedere realiste, 
lucide, care au fost validate integral de evoluția fenomenelor istorice. Şi am aminti aici 
cronicile externe ale lui Romulus Şeişeanu şi editorialele lui Pamfil Șeicaru. Perioada 
următoare lui 23 august 1944 stă sub semnul marilor iluzii. Reapariția, imediat după 23 august 
1944, a presei partidelor istorice — Dreptatea şi Viitorul — după şase ani de interdicție, 
posibilitatea tipăririi unor ziare independente — Jurnalul de dimineaţă condus de Tudor 
Teodorescu-Branişte fiind cel mai reprezentativ dintre ele — au creat speranţa, repede 
spulberată, a unei libertăţi depline a cuvântului scris. De astă dată s-a procedat, sub pretextul 
colaborării cu germanii - în paginile ziarelor apărute între 1940-1944 - la o epurare temporară 
sau definitivă a unui impresionant număr de ziarişti. Semnificativ este faptul că al doilea 
proces politic care a avut loc după instaurarea la 6 martie 1945 a guvernului Petru Groza, a 
fost cel numit al ziariştilor, considerați „criminali de război”. Desfăşurat între 30 mai-4 iunie 
1945 procesul s-a încheiat cu pronunțarea de pedepse grele. Pamfil Şeicaru, personalitatea 
proeminentă a ziaristicii româneşti din acea vreme a fost condamnat — în contumacie — la 
moarte. Alături în proces au fost judecaţi unii din ziariştii cei mai cunoscuţi ai epocii: Nichifor 
Crainic, Stelian Popescu, Romulus Şeişanu, Romulus Dianu, Radu Gyr şi alții. Fără îndoială, 
se urmărea şi confiscarea bunurilor imobile pe care le-am amintit şi a utilajelor tipografice. 
Scânteia, organul C.C. al P.C.R. care apare la 21 septembrie 1944, îşi va avea redacţia şi 
tipografia în palatul Curentul al lui Pamfil Şeicaru. 

Cenzura presei, supusă Comisiei Aliate de Control (Uniunea Sovietică, Marea Britanie, 
S.U.A., ultimele având un rol pur decorativ, hotărârile fiind luate tranşant de reperzentantul 
sovietic), se exercita dincolo de limitele imaginate, suspendările, intedicțiile ţinându-se lanţ. 
Şi totuşi, în această perioadă ziarişti demni, curajoşi, printre care în primul rând: N. 
Carandino, directorul ziarului Dreptatea, Mihail Fărcăşanu, directorul ziarului Viitorul, Dan 
Amedeu Lăzărescu, Tudor Teodorescu-Branişte, Tudor Arghezi, B. Brănişteanu, Şerban 
Voinea, criticii literari Şerban Cioculescu şi Vladimir Streinu reuşesc să spună adevăruri 
neconvenabile, să critice măsurile luate de regimul instaurat la 6 martie 1945 sau să afirme 
principiile care ar fi trebuit să guverneze societatea românească, precum democraţia, 
libertăţile cetăţeneşti, drepturile individului. 

Presa de după 1947 parcurge mai multe faze: cea dintâi, a unei totale cenzuri, ca urmare 
a sovietizării tuturor mijloacelor de comunicare şi de informare, a tuturor pârghiilor de 
conducere în stat, eliminând nu numai orice punct de vedere personal, ci şi orice formulă 
stilistică individuală. Studierea acestei perioade, care a durat mai bine de cincisprezece ani, nu 


se poate face decât din punctul de vedere al analizei valorilor extreme ale propagandei, 


îndoctrinării şi manipulării. Dar epoca nu poate fi privită unilateral, deoarece chiar în acest 
cadru s-au făcut simţite semnele voinţei de a sparge cadrele constrângătoare. Începutul l-a 
făcut presa literară, prin apariția la 18 martie 1954 al săptămânalului Gazeta literară condusă 
de Zaharia Stancu. 

Etapele parcurse de presa românească până în 1989 vădesc momente de înaintare pe 
calea unei publicistici care, deşi păstrată în cadrul comandamentelor oficiale, a exprimat şi 
adevăruri despre viaţa socială, administrația publică, despre normele de conduită morală. Pe 
tărâmul literarurii şi artei mai ales, al deschiderii către cultura apuseană şi al recuperării 
valorilor naționale, ofensiva împotriva normativelor a fost evidentă. O studiere obiectivă a 
acestei perioade de patruzeci şi doi de ani, la care se adugă cei optsprezece câți au trecut de 22 
decembrie 1989 este cât se poate de necesară. Pentru moment cei ce ar dori să o întreprindă 
sunt inhibaţi de reacțiile care n-ar întârzia să apară faţă de orice încercare de a trata obiectiv 
perioada respectivă şi de a ieşi din schemele impuse imediat după decembrie 1989. Şi pe acest 
tărâm abundă locurile comune, explicaţiile lipsite de nuanțe, invective, de neînțelegerea 
contextului istoric, exprimate într-o nouă „limbă de lemn”. 

Istoria presei româneşti de după 1947 reprezintă un alt capitol, rezervat cercetărilor 
viitoare, care vor aduce lumină în una din perioadele cele mai întunecate, dar în care spiritul 
românesc nu a capitulat, ci a căutat să afirme idei şi opinii într-o luptă inegală, dar cu atât mai 


semnificativă. 


Articolul de atitudine politică şi socială apare în presa noastră în a doua jumătate a 
secolului al XIX-lea. Stăpânirea străină, cenzura aplicată sistematic, interzicerea publicaţiilor 
Chiar şi pentru aluzii, interpretate ca atacuri împotriva Rusiei, lipsa unei vieţi politice 
moderne, a făcut ca dimensiunea politică şi socială a presei noastre să se afirme abia după 
Unirea Principatelor. Pentru prima dată, un articol de analiză politică apare în ziarul Steaua 
Dunării (1 octombrie 1855), reprezentând programul acestei publicaţii şi este semnat de 
Mihail Kogălniceanu, cel dintâi mare ziarist român, cu o viziune largă asupra vieţii sociale, 
asupra idealurilor care se cereau atinse pentru ca Ţările Româneşti să păşească pe calea 
progresului, modernităţii şi civilizației. Cu acest program se deschide „calea cea mare” a 


articolului de analiză politică şi socială, care oferă o perspectivă cuprinzătoare asupra 


factorilor interni şi externi ce marchează momentul istoric, de natură să împlinească 
dezideratele afirmate în programele Revoluției de la 1848. 

Faptul că, după Unirea Principatelor, începem să avem o viață politică, dezbateri 
parlamentare în care se înfruntă curente contradictorii, face ca ziarele noastre să susțină 
puncte de vedere diferite legate de problemele care preocupau atunci societatea românească. 
Dintre ziariştii timpului, Cezar Bolliac, C.A. Rosetti, se distinge Bogdan Petriceicu-Hasdeu 
(1838-1907), pe care Mircea Eliade l-a numit „gazetar politic”, care „nu făcea gazetărie numai 
cu talent, ci şi cu o vastă informație istorică, economică, Juridică şi nu scăpăra numai de 
inteligență, ci avea curaj, «nedependență» şi sinceritate. Hasdeu debutase destul de tânăr în 
gazetăria politică. Intrase şi aici pe calea regală a pasiunii, elanului şi mirajului - aşa cum 
debutase în toate domeniile de activitate. Era «patriot» şi «democrat» şi aceste două mari 
iubiri — de neam şi de libertate — nu s-au stins niciodată în sufletul lui uraganic.” (Mircea 
Eliade, Introducere la Bogdan Petriceicu-Haşdeu, Scrieri morale şi politice, Fundaţia pentru 
Literatură şi Artă, „Regele Carol II”, 1937, tom. I, p.LVIII). 

În acelaşi timp, voinţa reală de modernizare a societăţii româneşti a dus şi la crearea 
unor instituții pentru care încă nu existau condiţiile funcționării lor. Ceea ce a atras riposta lui 
Titu Maiorescu. Articolele lui Titu Maiorescu abordează problemele culturale stringente ale 
vremii: Poezia română — Cercetare critică, Asupra poeziei noastre populare, În contra 
direcţiei de astăzi în cultura noastră, limbajul ziarelor, ortografia, cele dintâi studii, în 
înțelesul modern al cuvântului, despre Eminescu, Caragiale, etc... Dar cultura, care reprezenta 
unul din factorii progresului țării noastre, a ieşirii dintr-o stare de epigonism, de lipsă a 
calității, începea să se cantoneze într-un provincialism îngust, stereotip, înstrăinat de limba 
poporului, de evoluţia firească a modului său de a se exprima. De aceea în anul 1868 când 
publică studiul În contra direcției de astăzi în cultura română, Titu Maiorescu formulează o 
critică vehementă, perfect exprimată din punct de vedere stilistic, împotriva lipsei „de orice 
fundament solid pentru formele din afară ce le tot primim”. De aici s-a născut ceea ce a fost 
numit „teoria formelor fără fond”, teorie care, aprobată sau nu, a străbătut gândirea socială 
românească până în ziua de azi’. 

Următorul moment al ziaristicii noastre sociale şi politice îl constituie activitatea 
publicistică a lui Mihail Eminescu (1850-1889). În anul 1939 criticul Şerban Cioculescu 
afirma: „Este totdeauna ciudat şi va fi totdeauna mai de necrezut, cum de au putut dăinui 


laolaltă cel mai mare poet al neamului nostru şi cel mai de seamă al lui ziarist.” Cei care au 

scris despre ziaristica lui Eminescu au subliniat îmbinarea a două teme esenţiale: socială şi 
naţională. Dimensiunea socială era întemeiată pe afirmarea rolului esenţial pe care îl avea în 
societatea românească țărănimea, singura clasă producătoare şi pe atitudinea critică, 
vehementă a lui Eminescu față de păturile parazitare, de intemediari şi profitori, oricare ar fi 
fost locul lor în ierarhia vremii. Dimensiunea naţională era conferită de pledoaria lui Mihail 
Eminescu pentru păstrarea tradițiilor şi întocmirilor specifice poporului nostru, pentru o 
evoluţie organică a ţării care să asigure o existență armonioasă tuturor fiilor acestui popor. 
Luciditatea, consecvenţa, o profundă cunoaştere a subiectului pe care îl tratează, constituie 
trăsăturile definitorii ale ziaristicii eminesciene. 

Nicolae Iorga (1871-1940) reprezintă ziaristul total care a pornit de foarte tânăr la drum 
(1890) scriind cronici dramatice şi literare, ca la cumpăna dintre veacurile XIX şi XX să 
supună unui sever examen critic instituțiile României pe care le aprecia în comparaţie cu cele 
ale Apusului. Ca după 1903 să-şi clădească doctrina sa naţională ridicată, ca şi Eminescu, pe 
convingerea că țărănimea constituie singura clasă productivă, creatoare a tuturor valorilor 
materiale şi artistice. Ziaristul N. Iorga intervenea imediat în vâltoarea luptei, afirma puncte 
de vedere personale fără să ţină seama de rangul celor ce intrau în vizorul său. Sunt exemplare 
independenţa atitudinii sale, sinceritatea cu care îşi manifesta punctele de vedere ca şi 
exaltarea evidentă ori de câte ori vorbea despre o faptă nobilă, despre un om ales care s-a 
distins prin fapte deosebite în istoria omenirii, toate exprimate cu o conciziune unică, într-un 
stil net, direct, presărat cu metafore revelatoare. Pamfil Şeicaru în volumul postum Istoria 
presei (Editura Paralela 45, ediție de George Stanca) îl caracterizează astfel pe N. Iorga: 
„Avea însuşiri extraordinare de gazetar: liric, vehement, patetic, găsind o formulă în care să 
sintetizeze o situație, dispunând de vastitatea unei culturi, servit de o memorie fenomenală, 
pasionat, de o capacitate de ură care dădea articolelor accentul pasional. N. Iorga aducea în 
paginile Neamului Românesc o notă nouă în presa românească” (ed. cit., p.265). Fără îndoială 
N. lorga era un temperament. Niciodată nu scria cu indiferență, niciunul din subiectele 
abordate nu-i erau depărtate sufleteşte. Trăia cu o intensitate rar întâlnită fiecare rând scris, 
fiecare cuvânt, fiecare imagine exprima o stare de spirit. Arta ziaristică a lui N. Iorga 
reprezintă o sublimare a pateticului clocot interior, a trăilor intense pe care istoricul şi le 
exprimă fără reticenţe. Argumentul era conţinut în fraza cu desfăşurare largă. N. Iorga nu-şi 
împovăra articolul cu demonstraţii savante, nu făcea exces de erudiție. Nume de oameni care 
aparțineau istoriei, evenimente care au marcat în bine sau în rău omenirea sunt citate pentru a 


da greutate afirmațiilor sale. 


Perioada dintre cele două războaie mondiale a constituit una din epocile cele mai faste 
pentru articolele de analiză politică şi socială. Concurau mai mulți factori: acordarea votului 
universal făcea ca din ce în ce mai mulţi actori, participanți, martori să fie interesaţi, dacă nu 
pasionaţi, de evoluţia situaţiei politice, de programele partidelor şi ele mult mai numeroase 
decât cele două tradiționale ce existau până la primul război mondial. Creşterea nivelului de 
şcolarizare mărea cercul cititorilor de ziare în special în lumea orăşenească, la sate numărul 
acestora fiind sensibil redus şi oprindu-se în special la intelectuali (învățători, preoți, 
agronomi), sau la funcționarii publici (notari, secretari de primărie, impiegaţi de căi ferate). 

O mutație care trebuie să fie semnalată, este descreşterea, după primul război mondial, 
al interesului cititorilor faţă de presa de partid. Formațiunile politice au continuat să aibă 
organe de presă: Partidului Naţional Ţărănesc - Dreptatea, Partidul Naţional Liberal - 
Viitorul, Partidul Naţional-Liberal Gheorghe Brătianu - Mişcarea, Partidul "Ţărănesc -— 
Democrat, dr. N. Lupu - Aurora, Partidul Naționalist Democrat, N. Iorga - Neamul Românesc, 
iar din deceniul al patrulea apare presa de extremă dreaptă: Ca/endarul, Buna Vestire, Sfarmă 
Piatră. 

În paginile unora din ele au scris ziarişti sau oameni de cultură talentaţi, dar aceste ziare 
n-au reuşit să ocupe locul proeminent pe care îl avuseseră înainte de primul război mondial 
ziare precum Timpul şi Epoca pentru Partidul Conservator, Românul şi L 'Independance 
Roumaine pentru Partidul Naţional Liberal. 

O situaţie similară o au două cotidiene cu un statut devenit oficial în urma interzicerii 
vieții democrate în ţara noastră: România (2 ianuarie 1938-8 septembrie 1940), organul 
Frontului Renaşterii Naţionale şi al Partidului Națiunii, adică înjghebările politice totalitare 
prin care Regele Carol II urmărea să înregimenteze întreaga populaţie a țării într-o formaţie 
unică după model corporatist, cu o disciplină paramilitară, cu portul obligatoriu de uniformă. 
Cel de-al doilea cotidian este Viaţa, numit Ziarul de dimineaţă al tuturor cetăţenilor (ceea ce 
n-a reuşit nici pe departe să fie), organul de presă oficial al regimului Ion Antonescu. A apărut 
între 31 martie 1941 şi 20 august 1944. Deşi în fruntea lor s-au aflat doi scriitori importanți ai 
epocii: Cezar Petrescu (România) şi Liviu Rebreanu (Viața), deşi o parte a ziarelor dintre cele 
două războaie fuseseră interzise (Adevărul, Dimineaţa, Cuvântul), cele două noi cotidiene n- 
au reuşit să-şi facă loc în conştiinţa publicului, credincios cotidienelor antebelice: Curentul, 
Universul, Timpul. Au rămas în schimb paginile literare culturale ale celor două ziare 
(România a editat şi revista România literară, 2 aprilie 1939-12 mai 1940) unele din 
seismografele cele mai obiective şi cele mai bine alcătuite din punct de vedere profesional din 


acea vreme. Şi nu numai. 


Un loc unic în presa noastră l-a avut ziarul Neamul Românesc al lui Nicolae Iorga. A 
existat şi a supraviețuit doar pentru articolul cotidian al savantului care îşi spunea răspicat 
părerea asupra celor mai diferite aspecte ale vieţii, începând cu cele cotidiene, până la 
momentele de răscruce ale politicii interne şi externe, de la portret până la impresii de 
călătorie, ca şi pentru celelalte contribuţii ale sale, cum ar fi stenogramele conferințelor ținute 
la Radio, strânse în volum sub titlul Sfaturi pe întunerec. Pe planul tehnicii ziaristice, cazul lui 
N. Iorga este singular şi constituie expresia contrastelor temperamentale ale lui N. Iorga, 
despre care vorbeşte Pamfil Șeicaru. „Oricât ar părea de paradoxal, N. Iorga nu a reuşit să 
realizeze un ziar în adevăratul înțeles al cuvântului. Nu avea înţelegerea tehnică şi nici nu 
accepta să se încadreze unei tehnici. Limita tot interesul la articolul pe care îl scria el.” 

Dar diagrama prezenţei lui N. lorga în presa românească, înainte şi după primul război 
mondial, are o semnificație mai largă, esențială, care nu se mărgineşte doar la personalitatea 
marelui poligraf. În primul deceniu al secolului XX, N. Iorga a întemeiat o doctrină naţională 
şi socială prin săptămânalul Sămănătorul” , iar după retragerea sa de la conducerea revistei, 
prin Neamul Românesc (care apare din 10 mai 1906). Pentru că în această perioadă N. Iorga a 
mers în deplină consonanță cu timpul său, fiind catalizatorul şi simbolul spiritului general 
românesc de atunci, dominat de problema naţională, mai precis, de făurirea României Mari şi, 
după cum am spus, s-a preocupat în egală măsură de „chestiunea țărănească”. De aceea, 
Pamfil Şeicaru în percutantul portret al ziaristului N. lorga din care am citat, amintea de 
articolele acestuia publicate înaintea şi la începutul răscoalelor din 1907, ca să se oprească 
asupra articolelor din Neamul românesc apărute în timpul primului război mondial. Acstea au 
fost reunite în cele trei volume Războiul nostru în note zilnice, şi formează, după opinia lui 
Pamfil Şeicaru „cea mai emoţionantă evocare a tuturor aspectelor războiului: colorate, lirice, 
în fiecare vibrând patetica dramă a unei încordări naţionale.” 

După primul război mondial, campaniile lui N. lorga au mers în contratimp cu drumurile 
culturii. Ca să dăm un exemplu, campania împotriva pornografiei i-a vizat pe Tudor Arghezi 
şi pe Mircea Eliade". 

Fără îndoială ziare şi reviste de dinaintea primului război mondial, unele chiar din a 
doua jumătate a secolului al XIX-lea, au continuat să apară şi după 1918. Unele dintre ele, 
precum Adevărul, Dimineaţa, Universul au ocupat un loc central în configurația publicisticii 


româneşti, situându-se în prim planul atenţiei prin calitatea actului jurnalistic. Şi-au perpetuat 


7 Pamfil Şeicaru, Istoria presei, ed. cit. pp. 265 şi urm. 

* N. Iorga a condus revista între 1903 şi 1906. 

°? Mane, Tekel, Fares; Ascunde-ţi țăranul şi Dumnezeu să-i ierte. 

1 Vezi volumul nostru, N. Iorga, Mircea Eliade, Nae Ionescu, Editura Arta Grafica, 1993 şi Editura Lider, 1999. 

existența reviste precum Viața Românească, Convorbiri literare, Ramuri, Luceafărul, 
Familia. Numai Viaţa Românească va continua să aibă o pondere culturală, afirmând idealul 
de dinaintea primului război mondial, acela al unei literaturi naționale. Publicaţia nu rămâne 
închistată în formele primelor două decenii ale secolului, ci se îmbogăţeşte cu ceea ce cultura 
europenă a produs în tot acest timp. Conducerea este asigurată de G. Ibrăileanu, căruia i se 
alătură tineri precum M. Ralea, G. Călinescu, D.I. Suchianu. 

Celelalte reviste cu un rol însemnat în secolul al XIX-lea perpetuează doar un nume, 
fără să mai dețină un rol în mişcarea culturală a ţării. Tudor Vianu, urmărind evoluţia sau mai 
bine zis, involuţia Convorbirilor în secolul XX, trasează aceasă diagramă: „Convorbirile duc 
totuşi lupta şi în această vreme, cu Vieaţa Nouă şi cu Viaţa Românească. Dar din măsurarea 
puterilor nu se mai cristalizează o doctrină, ca în trecut. Lipsită de sprijinul unor noi şi 
puternice talente literare, Convorbirile încep să piardă din vechiul lor prestigiu, până când, în 
1921, S. Mehedinţi trece direcția lui Al. Tzigara-Samurcaş care, împreună cu arhitectul 
Al. M. Zagoriţ, se remarcase încă sub vechea conducere prin studii de artă românească veche 
şi populară. Nici noua direcţie nu izbuteşete să impună revista în rolul ei de altădată!!.” 
Imediat după război au reapărut reviste precum Flacăra literară, artistică, socială — primul 
număr apare la 22 octombrie 1911, ultimul la 13 noiembrie - cea care în 1911 a înregistrat o 
cifră record de cititori pentru acea vreme: 30.000. Noua serie apare la 10 decembrie 1921. Dar 
după un an şi jumătate, timp în care îşi redusese frecvenţa apariţiei, revista îşi sfârşeşte într-un 
cvasianonimat scurta existență postbelică. Literatorul în cei doi ani de reapariție, 1918-1919, 
nu mai poate resuscita simbolismul românesc. 

Toate aceste fenomene nu se leagă de o persoană sau alta, de apariţia sau dispariția unui 
animator, ci de schimbarea radicală a peisajului cultural, de întrebările noi care se puneau în 
fața societății româneşti. O discuţie care a avut loc în deceniul al patrulea este concludentă în 
acest sens. Pornind de la articolul lui Liviu Rebreanu, Întinerirea Vieţii Româneşti, apărut în 
România literară al cărei director era, şi al unui alt articol semnat de Mihail Sebastian (tipărit 
în Cuvântul de sub conducerea lui Nae Ionescu) articole prilejuite de mutarea — în 1933 — a 
revistei Viaţa Românească de la Iaşi la Bucureşti, G. Călinescu noul codirector răspunde celor 
care pe un ton deferent sau violent vorbesc despre „dispariția” revistei cu un rol important în 
istoria literaturii române. Înainte de a se opri asupra destinului Vieţii Româneşti, Liviu 
Rebreanu face câteva consideraţii de natură generală, cu referiri şi la destinul unor publicaţii 


amintite de noi: „O revistă îşi are epoca ei de strălucire, de influență hotărâtoare, de glorie, 


!! Şerban Cioculescu, Vladimir Streinu, Tudor Vianu, Istoria literaturii române moderne, I, Casa Şcoalelor 
1944; capitolul Junimea, pp. 157-336, aparţine lui Tudor Vianu. 

după care urmează faza declinului. Numai un jurnal de informaţii sau un magazin se pot înnoi 
indefinit, şi de fapt se înnoiesc la fiecare număr, fiindcă trebuie să urmeze ritmul actualități. 
Revistele sau chiar ziarele care au de impus sau de apărat o credință nu pot dăinui mai mult 
decât credința respectivă. Convorbiri literare şi-au împlinit menirea de când teoriile estetice 
ale lui Maiorescu au devenit lucruri curente şi unanim acceptate, cel puţin în ce priveşte un 
anumit nivel al literaturii. Sămănătorul a trebuit să moară din clipa când ideologia sa a murit. 


Exemplele s-ar putea multiplica la infinit, fireşte, nu numai în literatura românească. Mercure 


de France şi-a pierdut aureola odată cu apusul simbolismului etc.” Referindu-se la Viața 
Românească, autorul Răscoalei spune: „Temelia ei cea veche s-a sfărâmat. Începe o 
construcție nouă, cu un suflet nou. Începe o revistă care a adoptat doar titlul bătrânei reviste 
ieşene.” 

Cu spiritul său caustic, dar şi cu respectul pe care îl avea față de scriitorul Liviu 
Rebreanu”, G. Călinescu răspunde, definind în acelaşi timp locul revistei în metamorfozele 
spiritualității româneşti: „Viaţa Românească de azi îşi face o mândrie din a fi aceeaşi Viaţă 
Românească de totdeauna cu prefacerile celulare pe care noile raporturi de timp şi de spațiu le 
cer. Şi după cum faptul că indivizii de azi trăind în România sunt cu totul alții decât cei de 
acum o sută de ani nu face vană rațiunea românismului, tot astfel apariţia a noi colaboratori 
într-o revistă nu presupune o ruptură cu trecutul. O revistă este un organism colectiv în care 
esenţa e de natură principială, abstractă, colaboratorii fiind simple accidente. Ea simbolizează 
continuitatea unei culturi, unitatea în devenire, tradiţia şi societatea care trăieşte prin explozii 
succesive ce distrug vetrele vechilor aşezări şi în care indivizii şi ideile se urmeză antitetic, 
fără sinteze conciliatoare, nu are încă forma unei instituţiuni înaintate.” Apoi criticul 
abordează destinul revistei Convorbiri literare cu o longevitate şi mai mare decât Viaţa 
Românească: „Să nu ni se dea exemplul unor publicațiuni ca bunăoară Convorbiri literare. 
Sunt morţi naturale şi morți accidentale. Nimic n-ar fi împiedicat această revistă să prospere şi 
mai departe. Cauza decesului stă în faptul că puterea ei nu rezidă atât în principii cât în 
oameni. Câtă vreme a existat Maiorescu, revista a luat forma ideilor şi gustului său. Apoi a 
continuat să existe peste viaţa ei spirituală, devenind un organ de obscură solidaritate cu cei 
cari întâmplător au semnat ceva în paginile ei. Convorbiri literare nu mai are de patruzeci de 
ani o atitudine critică. Ea n-a îndrăznit să iasă din cultul pentru V. Alecsandri, sau pentru cel 


mai umil caracudist şi în recepţia noilor generaţii n-a aplicat principiul maiorescian în 


12 G. Călinescu avea să spună în finalul capitolului pe care îl dedică lui Liviu Rebreanu în Istoria literaturii 
române: „Cu toate aceste inegalităţi, Liviu Rebreanu este un mare scriitor şi pe drept cuvânt creatorul romanului 
românesc modern, cu mult asupra a ceea ce epoca lui produsese”. Istoria literaturii române, ediţia 1981, p.736. 

abstracțiunea lui, ci a urmat forma practică a acelui principiu de pe vremea maioresciană, 
respingând astfel întreaga literatură română de patruzeci de ani încoace sau cel mult primind-o 
cu indiferenţă.” Articolul lui G. Călinescu reprezintă mai mult decât un simplu răspuns, şi 
anume o definire esențială a uneia din direcțiile majore ale culturii româneşti interbelice: 
continuitatea, văzută ca un principiu calitativ, estetic. 

Reprezentanți ai tinerei intelectualităţi cu un vast orizont cultural, europeni în adevăratul 
înțeles al cuvântului, precum G. Călinescu, Mihai Ralea resping iconoclasmul, ruperea de 
marea cultură antebelică. În articolul citat, G. Călinescu afirmă net principiul continuității 
generațiilor, selecția colaboratorilor ținând seama numai de criteriul valorii: „Cum ar putea 
noua direcţie de oameni noi să elimine pe C. Stere, M. Sadoveanu, Tudor Arghezi şi [pe] toţi 
ceilalți, de la cei mai bătrâni până la cei mai tineri, când aceştia formează majoritatea 
scriitorilor români de valoare de azi? Neavând în partea ei literară alt crez decât promovarea 
sufletului românesc, Viața Românească nu face altceva decât să întregească cu încă un inel 
lanţul înaintării ei în timp. Noii colaboratori nu sunt aduşi să-i elimine pe ceilalți ci să se 
alăture de ei în ordine istorică.” 

Ne-am oprit asupra acestui moment deoarece între 1906-1940 (septembrie), când a 
fost interzisă, Viața Românească a reprezentat principiile pe care le afirma în 1930: 
„Raţionalism, democraţie, europenism.” În acelaşi timp revista este exemplară pentru 
fenomenele de osmoză, de interferență şi de sinteză care devin la începutul secolului XX 
preponderente în societatea românească. G. Ibrăileanu publicase Spiritul critic în cultura 
românească, mai întâi în foiletonul Vieții Româneşti începând cu 1906, pentru ca apoi studiul 
să fie tipărit de aceeaşi editură în 1909. Deşi capitolele erau structurate pe opera unor scriitori 
- G. Asachi, C. Negruzzi, Vasile Alecsandri, Mihail Eminescu, Al. Odobescu, I.L. Caragiale - 
a societății Junimea şi a socialiştilor, cartea privea modul cum s-a format civilizația 
românească în urma unor influenţe succesive: orientale la început, polone în secolul al 
XVII-lea, iar din secolul al XIX-lea, europene. „Civilizaţia europeană, mai ales sub forma şi 
prin influenţa franceză, a străbătut până în ţările noastre”, spune în încheierea cărții sale 
G. Ibrăileanu. După primul război mondial, mai precis în 1924, tot un critic literar, şi anume 


Eugen Lovinescu avea să publice /storia civilizației române moderne, pe care o integrează în 


15 Articolul lui G. Călinescu în Opere, Publicistică, II, 1933-1935, Academia Română, 2006, ediţie coordonată 
de Nicolae Mecu, pp. 125-128 şi nota pp. 1223-1224. A se vedea şi articolul următor Noii colaboratori, pp, 
128-129. Discuţia nu se opreşte aici . Semnalăm articolul /namicii Vieţii Româneşti (pp. 175-179) şi mai ales 
Viaţa Românească trebuie să moară (pp. 166-168) răspuns la articolul Cazul Viaţa Românească de Mihail 
Sebastian apărut în Cuvântul, Nr. 2870, p. 3 şi a altuia anterior semnat de viitorul dramaturg care socotea că noua 
formulă a revistei o transformă într-un “magazin literar” (vezi şi nota la articolul lui G. Călinescu în ediția citată 
(pp. 1228-1230). În volumul Viaţa Românească — Un secol de istorie, 2006, culegere de Marin Diaconu sunt 
reproduse articolele din Viaţa Românească prilejuite de mutarea la Bucureşti a publicaţiei. 

seria Criticelor sale, formând volumul X. Era, aşa cum spune autorul în cele câteva rânduri 
intitulate Prefață: „concepută mai mult sociologic decât istoric”. G. Ibrăileanu, în articolul 
său, După 27 de ani, apărut în numărul din ianuarie-februarie 1933 care marca retragerea sa 
de la conducerea de facto a revistei Viața Românească, priveşte istoria publicaţiei în funcție 
de stadiul societăţii românești din primele decenii ale secolului XX". 

Istoria presei româneşti nu reprezintă o succesiune de titluri şi nume, ci modul cum din 
paginile ei s-a constituit o viziune asupra societății româneşti. De aceea nu facem nicio 
distincție între cotidian, săptămânal sau lunar, şi nici între ceea ce se numeşte profilul 
publicaţiei (ziar de informaţie, revistă culturală, artistică, etc.). Înainte, ca şi după primul 
război mondial fenomenele de întrepătrundere au fost frecvente: teoria formelor fără fond 
care priveşte dezvoltarea României moderne a fost formulată, aşa cum am văzut, de Titu 
Maiorescu într-un studiu intitulat În contra direcției de astăzi în cultura română, apărut în 
revista Convorbiri literare. Doctrina social-politică statuând o perspectivă asupra organicităţii 
civilizației româneşti, cu înrîuiri care au trecut dincolo de timp, a fost formulată de Mihai 
Eminescu în articolele din paginile cotidianului Timpul”. 

După debutul precoce în calitate de cronicar dramatic în ziarul Lupta, N. lorga este 
solicitat deopotrivă de ziarele şi de revistele culturale ale timpului. Articolele care alcătuiesc 
cele două cărți ce marchează trecerea de la critica literară, dramatică şi eseul literar la o 
examinare severă a realităţilor româneşti sunt publicate în ziarul L'Indépendance Roumaine”. 
Volumul Cuvinte adevărate apărut în 1903 poartă menţiunea Articole apărute în ziarul 
Epoca. Doctrina social-politică a lui Nae Ionescu se va defini prin articolele tipărite în ziarul 
Cuvântul. Deşi şi-a răsfirat prezenţa încă din prima tinerețe în multiple publicaţii, Mircea 
Eliade şi-a definit gândirea în articolele din cotidienele Cuvântul, Credința şi din 
săptămânalul Vremea. 

Exemple de asemenea interferenţe sunt nenumărate: cunoscutele schimburi publice de 
scrisori Morală şi Educaţie şi Politică şi Literatură dintre I.L. Caragiale şi Alexandru Vlahuţă 
au apărut în 1909 şi respectiv 1910 în cotidianul Universul. Un adevărat testament spiritual al 
lui I.L. Caragiale care, aşa cum spune Şerban Cioculescu, „nu-şi ascunde scepticismul 
dominant”, în timp ce Vlahuţă „rămâne idealistul incorigibil, pătruns de credința mai binelui 
şi de dorinţa îndreptării!.” Pamfil Şeicaru avea dreptate să spună: „Pentru un istoric al culturii 


româneşti, acest schimb de scrisori pot forma un prețios punct de reper privitor la orizontul 


14 G. Ibrăileanu, După 27 de ani în Viaţa Românească — Un secol de istorie, ediţie Marin Diaconu, pp. 137-142. 
'5 Conferinţa Influenţa austriacă asupra românilor din Principate, piesa de rezistenţă a gândiri româneşti din 
secolul al XIX-lea, ţinută de Eminescu la 26 de ani, a fost publicată de Convorbiri literare. 

1* N. Iorga, La vie intellectuelle des Roumains en 1899, şi Opinions pernicieuses d'un mauvais patriote, 1900. 

17 Serban Cioculescu, Viața lui Caragiale, ed. Il-a, 1972, pp. 265-266 

spiritual al epocii'*”. Cu aceste scrisori - publicate nu într-o revistă de cultură şi ideologie ci în 
ziarul de informaţie al vremii — se încheie la cumpăna dintre primele două decenii ale 
secolului XX o dezbatere esenţială: locul scriitorului în viața socială şi politică a țării, raportul 
dintre morală şi educație. 

Aceste fenomene de interferență sunt prezente necontenit în presă până în 1944, de 
aceea cercetarea noastră nu va opera segmentări arbitrare care să contravină realității 
publicisticii româneşti. Dacă Viaţa Românească reprezintă unicul caz de continuitate 
semnificativă a unei publicații de dinainte de război, altele fiind doar exemple de longevitate 
artificială în ciuda unor anume contribuții de calitate, imediat după încetarea primei 
conflagrații mondiale apar reviste noi care vor imprima o anume direcție culturii româneşti. 
Sburătorul al cărui prim număr iese de sub tipar la 19 aprilie 1919, sub direcția lui E. 
Lovinescu, a avut un rol important în cultura românească, în ciuda perioadelor nu prea 
îndelungate de apariție (aprilie 1919-mai 1921, septembrie 1921-decembrie 1922, martie 
1926-mai-iunie 1927). Permanenţa cenaclului patronat de mentorul revistei, activitatea sa 
critică a constituit un moment important pe calea modernizării literaturii noastre, a realizării 
unui sincronism cu dezvoltarea culturii europene şi a obiectivării scrisului românesc. La 
început, asemenea principii nu au fost exprimate programatic, primele editoriale semnate de 
E. Lovinescu fiind dedicate succesiunii generațiilor, una din temele care va fi actuală şi după 
un deceniu şi jumătate. „O revistă nu e făcută numai pentru cei consfinţiți de opinia publică. 
Aceştia pot scrie oriunde. O revistă are datoria să caute şi elemente tinere.” 

Revista Gândirea apărută mai întâi la Cluj, în ziua de 1 mai 1921, a căpătat o 
fizionomie proprie datorită fervorii doctrinare a lui Nichifor Crainic care preia conducerea 
lunarului în anul 1926. Gândirea a statuat unul din cele mai productive curente ideologice şi 
de sensibilitate ale perioadei interbelice. Nichifor Crainic a revenit adeseori asupra ideii 
fundamentale a doctrinei sale, tradiționalismul, care „voieşte o cultură creatoare de valori 
autohtone, o creaţie culturală proprie [...]. Menirea pe lumea această a unui popor nu e aceea 
de a şti, ci acea aceea de a crea.” Mentorul ortodoxismului consideră că, „pe linia acestei 
directive a tradiţei autohtone, Gândirea moşteneşte Sămănătorul. Două idei principale se 
desfac din mişcarea sămănătoristă: ideea istorică şi ideea folclorică'”.” Dar fenomenul de 
continuitate presupune şi o deosebire esențială, şi aceasta pentru că „Sămănătorul a avut 
viziunea magnifică a pământului românesc, dar n-a văzut cerul spiritualității româneşti. Nu-mi 


amintesc să fi întâlnit o preocupare de Biserică în paginile Sămănătorului nici dacă lumina ei 


18 Pamfil Șeicaru, op. cit., p. 243. 
' Sensul tradiţiei în Puncte cardinale în haos, Editura Cugetarea, p. 113 

a străbătut vreo creație sămănătoristă [...]. Peste pământul pe care am învăţat să-l iubim din 
Sămănătorul, noi vedem arcuindu-se coviltirul de azur al Bisericii ortodoxe. Noi vedem 
substanţa acestei Biserici amestecată pretutindeni cu substanţa etnică”.” 

Gândirea prin campaniile îndârjite împotriva a tot ceea ce constituia expresiaunor 
concepte ştiinţifice, a evoluționismului, a culturii moderne, a întrunit şi un mare număr de 
adversari. De la filozofii crescuţi în atmosfera intelectual-ştiințifică a sfârşitului de secol al 
XIX-lea (C. Rădulescu-Motru”), la criticii formaţi la şcoala raţionalistă postbelică (Şerban 
Cioculescu, Vladimir Streinu, Pompiliu Constantinescu, G. Călinescu), până la presa de 
stânga (Cuvântul liber). 

La 1 ianuarie 1934 a apărut Revista Fundațiilor Regale care, până în decembrie 1947 a 
îndeplinit un rol remarcabil în viaţa noastră spirituală. În fruntea primului număr, figura o 
Închinare scrisă de regele Carol II, în fond un elogiu postum adus tatălui său, Regele 
Ferdinand I, a cărui vrere o împlinea prin tipărirea acestei reviste. Adânc implicată în 
fenomenul social şi cultural românesc văzut în perspectivă istorică, un caleidoscop spiritual 
receptiv la curentele de idei şi de sensibiltate de peste hotare, Revista Fundațiilor Regale 
constituie un model care din păcate n-a mai fost urmat în cei şaizeci de ani câţi au trecut de la 
dispariția ei, deşi în România s-au succedat în acest timp două orânduiri diametral opuse. 

Situându-se în partea stângă a eşichierului democratic, săptămânalul Cuvântul liber a 
apărut între 11 noiembrie 1933 şi 3 octombrie 1936, sub direcția lui Tudor 
Teodorescu-Branişte. Era cea de-a treia serie a revistei cu acelaşi nume după primul război 
mondial (în 1919 apăruse sub conducerea lui Const. Graur, între 1924-1926 sub cea a lui 
Eugen Filotti). În noua formă săptămânalul are o cu totul altă înfăţişare: o prezentare modernă 


care îmbină fotografia cu grafica unor artişti străini, sau a celor mai de seamă artişti români pe 


acest tărâm. Modelul era revista Monde, apărută sub direcţia lui Henri Barbusse între 
1928-1935, din comitetul căreia făceau parte savantul Albert Einstein, scriitorul rus Maxim 
Gorki, prozatorul american Upton Sinclair, filozoful spaniol Miguel de Unamuno. Ca şi 
Monde, Cuvântul liber era o revistă declarat antifascistă care, trata domenii diverse sociale, 
politice, culturale. Cum la două luni numai de la apariția Cuvântului liber, are loc asasinarea, 
la 29 decembrie 1933, a primului ministru I.G. Duca, ofensiva antifascistă capătă în paginile 
ei o pronunţată notă antilegionară. Colaboratorii aparțin unor orientări diferite, de la cei de 


extremă stângă până la intelectuali cu vederi democratice-umanitare precum Victor Eftimiu, 


2 Idem., p.125 

21 În special prin volumul Românismul, catehismul unei noi spiritualități, apărut în 1936 şi care fusese publicat în 
diferite periodice al vremii. Volumul a fost retipărit în anul 1992 la Editura Ştiinţifică sub îngrijirea lui Gh. Al. 
Cazan. 

Şerban Cioculescu, Petre Pandrea, Ion Minulescu Al Philippide, Ella Negruzzi, Claudia 
Millian etc. Revista excelează prin pamfletele şi articolele lui Tudor Teodorescu-Branişte, 
Petre Pandrea, Ghiţă Ionescu, prin reportajele lui Geo Bogza. În 1936 revista este interzisă, 
fapt care arată limitele libertăţii presei din acea perioadă. 

Deceniul al patrulea este marcat de apariția săptămânalului Vremea, 1928-1938. Luăm 
în consideraţie doar această perioadă deoarece, după începerea ostilităţilor în 1941, devine 
Vremea războiului şi îşi pierde în cea mai mare parte atributele din epoca în care respectând 
pluralismul opiniilor. 

În deceniul amintit, Em. Cioran, Mircea Eliade, Petru Comarnescu şi alţi intelectuali 
tineri au publicat aici articole reprezentând zbuciumul şi căutările generaţiei lor. În unele 
pagini, drumurile pe care credeau că merg s-au dovedit a fi în contratimp cu cele ale 
democrației, toleranţei, umanismului. Dar împotmolirea clasei politice în dispute sterile, 
mediul corupt, care nu vedea decât interesele personale, lipsa unor reforme structurale, mai 
ales în ceea ce priveşte destinul tineretului, i-au făcut pe unii să opteze pentru soluţii radicale. 
Aria colaboratorilor din toate domeniile a fost mult mai largă, făcând din Vremea un ferment 
al gândirii româneşti din această perioadă. 

Una din sursele articolului de analiză social-politică dintre 1918-1947 a fost constituită 
de viaţa cotidiană, de faptele diverse. Dar comentariile marilor ziarişti nu se mărgineau la 
reproducerea faptelor, la analiza ipotezelor, ci porneau de la cele întâmplate, înscriindu-le 
într-un context social, politic, moral, pentru a trage concluzii cu valoare generală. Fără 
îndoială, ziarele consacrau nu odată pagini întregi acesto revenimente, cu un caracter 
senzațional: crime pasionale, paricid, banditism, corupție (cel mai sesizant dintre ele fiind aşa 
numita „afacere Skoda”, adică malversaţiunile legate de furniturile cu armament), accidente, 
etc. Conform profilului fiecărui ziar, se puneau în evidență încă de pe prima pagină titluri şi 
subtitluri menite să atragă atenția cititorilor şi să vestească noi elemente în desfăşurarea 
anchetei, să prezinte fapte care infirmau sau confirmau ipotezele şi chiar certitudinile de până 
atunci. Procesele, mai ales cele ale unor crime sentimentale (asasinarea actriţei Tita Cristescu, 
crima de la „Wagon-Lits”, crima comisă de Arabella Armăşescu) dar şi cele legate de Sile 
Constantinescu, care-şi ucisese ambii părinți, erau prezentate cu extrase din rechizitoriu, 
depozițiile inculpaţilor, ale martorilor: Pledoariile avocaţilor, mai ales atunci când aparțineau 
unor maeştri ai barei (precum Ionel Teodoreanu, I. Valjan, Istrate Micescu) ocupau la rândul 
lor pagini întregi. Nu odată ziarele luau o atitudine partizană în favoarea victimei, sau a 


făptaşului, evidentă din spaţiile acordate uneia sau alteia din părți, din comentariile 

reporterilor judiciari care urmăreau desfăşurarea procesului”. Dacă unul din editorialişti sau 
comentatori se ocupa de asemenea evenimente, nu rămânea la simpla relatare a faptelor. 

Când Teodor Teodorescu-Branişte scria articolul Jon Păun, ca urmare a catastrofei 
feroviare din gara Vintileanca, reamintea toate faptele care conduseseră la accident şi la ceea 
ce se întâmplase după deraierea trenului, arătând că toate erau imputabile ierarhiei superioare 
a căilor ferate şi nu acarului Păun, care începea să fie desemnat ca singurul vinovat. Articolul 
sfârşea cu afirmaţia netă şi răspicată: vinovatul nu este altul decât ministrul din acea vreme. 
Articolul lui Tudor Teodorescu-Branişte a impus o categorie socială invocată mereu când este 
vorba de a desemna ca vinovat pe cel mai mic în grad: acarul Păun. 

Tot asupra unui fapt divers se opreşte şi Ghiţă Ionescu”. Ne referim anume la crima 
comisă de trei elevi de liceu care au asasinat pe deputatul Eusebiu Popovici. După ce 
analizează resorturile psihologice ale crimei, ziaristul spune răspicat: „Crimele acestea sunt 


E, amintind 


florile negre ale interegnului social”. lar L. Kalustian în articolul Amurg socia 
câteva din crimele vremii, conchide: „Se detaşează, net şi categoric o ambianţă păcătoasă, o 
atmosferă irespirabilă, cu duh de mlaştină, proprie promiscuităților, fertilă dezastrelor”. 

Cele mai multe din articolele cu caracter social-politic comentau evenimentele „la 
ordinea zilei”: de la declaraţiile oamenilor politici, care angajau răspunderea unui partid sau a 
lor însişi, până la atitudinea unei formații sau grupări. Dar o viață politică oricât ar fi fost de 
dinamică, oricâte subiecte ar fi furnizat în fiecare zi, impunea observatorului câteva 
permanenţe mai presus de partide şi de cei ce le reprezentau. Exemplul profesorului Nae 
Ionescu (1890-1940) este caracteristic în acest sens. Prezența sa în viaţa ziaristicii româneşti 
se leagă de ziarul Cuvântul, al cărui director a fost între 1926-1934 şi în scurta apariție din 
1938. Aşa cum spune şi Pamfil Şeicaru: „Ziarul Cuvântul avea ca centru de gravitate articolul, 
lăsând reportajului o importanţă secundară, neglijând aproape reportajul senzaţional. Cei care 
formau echipa redacțională (inclusiv Pamfil Şeicaru până la 11 ianuarie 1928, când înființează 
ziarul Curentul, n.n.) apărau un tradiționalism în conformitate cu cel militat de Eminescu, 


125 


erau ostili deghizatei dictaturi a partidului liberal” şi sprijineau partidele Naţional şi Țărănesc 


? Ziarele aveau în structura lor organizatorică reporteri specializaţi: parlamentari, judiciari, fapt divers. 

* Cunoscut mai ales — dacă nu exclusiv — publicului nostru prin activitatea din a doua parte a vieţii, adică după 
1945 când a ales calea exilului, Ghiţă Ionescu a fost în presa democratică dintre cele două războaie un strălucit 
ziarist. De o vastă cultură, Ghiţă Ionescu a semnat numeroase articole în care a supus unui lucid examen critic 
România acelor vremuri. 

* Vezi L. Kalustian, Conspiraţii sub cer deschis, Editura Eminescu, 1976, pp. 271-274. 

25 Între 19 ianuarie 1922-30 martie 1926, la cârma ţării s-a aflat un guvern naţional-liberal. Preşedintele 
Consiliului de Miniştrii era Ion I.C. (Ionel) Brătianu. Perioada respectivă a fost considerată drept una de 
“dictatură mascată” a lui Ion I.C. Brătianu, aşa cum o numeşte N. Iorga în autobiografia O viață de om aşa cum 
a fost. O caracterizare a acestei perioade o aflăm în necrologul făcut lui Ion I.C. Brătianu de către Nae Ionescu şi 
intitulat Un erou de tragedie apărut în ziarul Cuvântul din 26 noiembrie 1926. A se citi acest articol în volumul 
Nae Ionescu, Roza Vânturilor, ediţia 1990, pp. 382-385. 

(fuzionate abia în 1926). Articolele erau îngrijite ca formă, de o singură armătură de idei, 
dând cotidian ziarului o bogată varietate de teme, interpretate de temperamente aşa de 
deosebite. Predominarea articolelor asupra reportajului şi informațiilor, dădea un aspect 
ziarului cu totul deosebit faţă de celelalte ziare.” Să mai adăugăm faptul că, pe lângă Pamfil 
Şeicaru, Nichifor Crainic, Nae Ionescu, în paginile ziarului Cuvântul au scris articole de 
atitudine politică şi cetățenească criticul Perpessicius, dramaturgul Al. Kirițescu, ziaristul C. 
Gongopol. Perpessicius a semnat şi cronica literară săptămânală timp de mai mulți ani, 
profesorul Gheorghe Breazul cronica muzicală, iar la reapariția din 1938 acest oficiu a 
aparținut Cellei Delavrancea”. 

Nae lonescu a abordat târziu publicistica politică şi socială. Dacă privim sumarul 
volumului Opere, VI’ , care strânge activitatea sa publicistică dintre anii 1909-1923, vom 
observa că articolele de dezbatere social-politice sunt practic absente, precumpănind 
recenzarea cărților de filozofie şi analiza unor fenomene culturale. Abia după câţiva ani, 
efortul „cinstit şi dezinteresat de a privi cotidianul pentru permanenţele lui şi a desprinde din 
întâmplări, sensuri şi probleme” - cum spune în Cuvântul înainte al volumului Roza 
Vânturilor, tipărit prin grija lui Mircea Eliade la editura Cultura Naţională în anul 1936 - s-a 
materializat într-o susținută prezenţă ziaristică. Şi aceasta până la sfârşitul lunii noiembrie 
1933 când ziarul avea să fie interzis sub pretextul incitării la asasinarea primului ministru, I.G. 
Duca”, Nae Ionescu se pronunţa asupra evenimentelor cotidiene, formulându-şi net şi fără 
ocolişuri atitudinea. Dar nu numai o dată ziaristul extrage din aceste fapte, trăsături cu o 
valoare generală. Dintre acestea unul din cele mai concludente articole este Ce vor massele în 
care face disocierile între „strada, adunare incoerentă, fără viață organică statornică, trăind 
agățată de o formulă pasională impusă pe cale de sugestiune, - massa este însuşi suportul 
vieţii colective, insul întreg al naturii”. Nae Ionescu vorbeşte aici despre iluzia pe care o 
creează „demagogul ieftin, plevuşca vieții politice, [ce] deschide fereastra ca să audă ce se 
strigă în stradă, - atunci când de cele mai multe ori el însuşi şi-a trimis oamenii să strige”. 
Disocierile pe care le face între „demagog” şi „omul de stat” au — ca de altel tot articolul — un 
caracter de permanenţă. Fugind de locurile comune, de formulele care circulau de ani şi chiar 


de decenii, atunci când se vorbea de politica noastră externă, Nae Ionescu întreprinde o lucidă 


% Pamfil Şeicaru, Istoria presei, ed. cit., pp. 298-300. 

?7 Aceste cronici vor fi studiate în semestrul II, la capitolul Cronică literară, dramatică şi muzicală. 

% Editura Crater, 1999, ediţie de Marin Diaconu şi Dora Mezdrea. 

? Articolele incriminate în volumul N. Iorga, Mircea Eliade, Nae Ionescu de Valeriu Râpeanu, Editura Arta 
Grafică, 1993 sau Editura Lider, 1999. În acest volum se află şi alte articole de Nae Ionescu definitorii pentru 
atitudinea lui social-politică. Lui Nae Ionescu îi aparține formula “promoţia istorică Nicolae Iorga”, adică 
generația formată în primii cincisprezece ani ai secolului XX, când savantul, profesorul, ziaristul, ideologul au 
exercitat o influență puternică asupra mediilor intelectuale tinere. 

analiză a relaţiilor României cu Franţa în articolul O legătură de dragoste...unilaterală. 
Concluzia? „Frăție de cruce şi legătură sufletească franco-română? Nu. O reală iubire, uneori 
de forme exagerate şi anormale, din partea Românilor pentru Francezi. La care însă nu se 
răspunde de fapt cu aceeaşi măsură. Aşa încât raporturile noastre sunt clare: noi îi iubim; ei — 
cel mult se lasă a fi iubiţi.” 

Nae Ionescu, ziarist, intelectual, cu o formaţie culturală enciclopedică, este — aşa cum a 
arătat nu o dată Mircea Eliade - continuatorul direcției Hasdeu, Kogălniceanu, Eminescu, 
Iorga în publicistica românească. 

Format la fel ca Nae Ionescu în atmosfera morală a primelor două decenii ale secolului 
XX, dominate după cum am văzut de N. Iorga, Pamfil Şeicaru (1894-1981) a fost unul din cei 
mai de seamă ziarişti ai României. A debutat înainte de primul război mondial, a făcut parte — 
aşa cum am văzut — din redacția ziarului Cuvântul, iar la începutul anului 1928, a întemeiat şi 
s-a pus în fruntea ziarului Curentul, care avea să apară până la 23 august 1944. După aceea, 
timp de 36 de ani îşi va desfăşura activitatea în exil, scrierile lui din această perioadă având un 
precumpănitor caracter memorialistic. 

Editorialele sale publicate în ziarul Curentul, timp de şaisprezece ani, au făcut ca 
numele lui Pamfil Șeicaru să se bucure de creditul unui mare număr de cititori. Ca unul care 
se considera reprezentant al „generaţiei tranşeelor” — adică a celor ce luptaseră în timpul 
primului război mondial pentru împlinirea idealului României Mari — Pamfil Șeicaru a 
manifestat o consecvență fundamentală în scrisul său legat de unitatea ţării noastre, de 
problemele țărănimii. Cea mai bună caracterizare a lui ca ziarist o aflăm în mărturisirea pe 
care o face în paginile Istoriei presei privitoare la Curentul, care după opinia sa a fost: „cea 
mai interesantă experiență profesională: un ziar fără impresar (astăzi se spune sponsor sau 
susținător, n.n.), rezemându-şi destinul exclusiv pe adeziunea cititorilor. De la 1928 până în 
1944, timp de 16 ani, am menţinut contactul cu opinia publică prin articolul cotidian, trăind cu 
intensitate evenimentele, participând la tot ce înseamnă neastâmpărul actualităţii. Gazetarului 
nu-i este permis să asiste spectator indiferent la zbuciumul de fiecare zi al vieţii sociale, să 
înregistreze pasiv variatele aspecte: el trebuie să trăiască cu intensitate, să participe impetuos 
la toate întâmplările din care se ţese pânza misterioasă a istoriei. Unicul lui judecător, fără 
drept de apel, este cititorul. Un scriitor se poate consola de insuccesul momentan, gândindu-se 
la sentința postumă a generaţiilor viitoare care revizuiesc toate judecăţile contemporanilor. 


Unui gazetar nu-i este îngăduită această iluzie.” 


% Pamfil Şeicaru, Istoria presei, ed. cit., pp. 305-307. 


20 


În aceste pagini în care trasează istoricul Curentului, amintind câţiva din colaboratorii 
cotidianului, definindu-le scrisul şi contribuția (inexplicabilă este omisiunea lui Romulus 
Dianu care, în perioadele de absenţă din ţară a directorului, semna articolul de fond, publicist 
cu un vast orizont cultural, cu un stil alert), Pamfil Șeicaru realizează portretul ziaristului nu 
doar aşa cum îl vede el, ci aşa cum a fost el însuşi. Pentru că nimic din ceea ce a scris Pamfil 
Şeicaru nu lăsa cititorul indiferent. Chiar când greşea, cum a fost cazul articolului despre 
Istoria literaturii române a lui G. Călinescu intitulat O falsă istorie literară. Gama scrisului 
său cotidian era de o amploare neobişnuită de la comentarea imediată a unui eveniment 
social-politic, până la necrolog. Ziarist cult, citea cu nesaţ cărțile de doctrină politică socială, 
memoriile, culegerile de scrisori. Nu o dată pornea de la o asemena carte pentru a degaja 
semnificaţii cu caracter peren, pe care evoluţia ulterioară a evenimentelor avea să le confirme. 
Articolul Lenin ratifică pe Stalin publicat în Curentul de miercuri 9 august 1944, p.l 
(penultimul său articol apărut în presa românească deoarece în ziua de 10 august 1944 Pamfil 
Şeicaru părăseşte România) reprezintă un model de analiză social-politică, pe care îl 
prilejuieşte un volum de scrisori. Ceea ce a spus Pamfil Şeicaru în acest articol avea să fie — 
din păcate — adevărat. Cel puţin pentru o jumătate de secol. 

În decembrie 1937 când măsurile impuse de către Regele Carol II pentru instaurarea 
unui regim totalitar devin evidente, Tudor Teodorescu-Branişte scrie un articol profetic în 
paginile ziarului Adevărul (care avea să fie şi ultimul număr al ziarului) articolul intitulat 
Criza democraţiei în care cu o conciziune exemplară, analizează cauzele care au dus la 
crearea acestei situaţii. 

Presa românească dintre 1918-1947 a impus ca model articolul social-politic care nu 
reprezintă doar o expunere a faptelor, ci o atitudine clară, netă, lipsită de echivoc. Articolul nu 
rămâne doar la relatarea evenimentului, ci îi căuta explicaţiile în climatul social, politic, moral 
şi în acelaşi timp încearcă să-i vadă consecinţele. În toate aceste cazuri, ziaristul este un om cu 
un vast orizont cultural, care poate astfel să încadreze evenimentele în devenirea lor istorică şi 


să le explice nu numai prin împrejurări imediate. 

